Hele Universiteit Stellenbosch is nou Engels | Netwerk24
Deur Dr. Adelbert Scholtz, Somerset-Wes 12 Februarie 2019 00:00
Leopold Scholtz se diagnose van die stand van Afrikaans aan die Universiteit Stellenbosch (07.02) slaan die spyker op die kop.
Ek is ’n trotse oud-Matie. Tussen 2008 en 2012 het ek in die universiteitsraad gedien en sedert 2013 dien ek in die Institusionele Forum (IF), onder meer as ondervoorsitter. Daarbenewens was ek drie jaar lank lid van die senaat se navorsingsetiekkomitee. Ek het dus oor die afgelope dekade dikwels op die kampus gekom.
In dié tyd was dit opmerklik dat Afrikaans stelselmatig verdwyn het en ’n institusionele kultuur van Engels oorgeneem het. Afrikaanssprekende personeellede praat selfs deesdae Engels met mekaar. Alle dokumentasie wat ek ontvang, is eentalig Engels en geen woord Afrikaans word meer op vergaderings gebesig nie.
Op ’n vergadering van die uitvoerende komitee van die IF met die rektor se bestuurspan in Mei 2016 is die versekering gegee dat voorgraadse Afrikaanssprekende studente daarop kan reken om hul lesings in Afrikaans te kry. Die politieke gedienstigheid van die bestuur het egter dié belofte soos mis voor die son laat verdwyn.
Aan die einde van 2017 en 2018 het ek ’n transformasie-indaba bygewoon – alles in Engels. Die US het nog nie al sy transformasieteikens gehaal nie, maar die hele US het Engels geword!
Die rektor se bestuurspan herhaal eenvoudig die politieke gedienstigheid wat in die dae van H.B. Thom geheers het deurdat hulle hul bes doen om die bewindhebbers ter wille te wees.
Dit gaan meebring dat transformasieteikens nie gehaal word nie, want Afrikaanssprekendes (bruin en wit) uit die platteland word afgeskrik.